

**НАРОДНА СКУПШТИНА РЕПУБЛИКЕ СРПСКЕ**

**NARODNA SKUPŠTINA REPUBLIKE SRPSKE**

................................................................................................................................................

**ЗАКОНОДАВНО-ПРАВНО ОДЈЕЉЕЊЕ**

**ОДСЈЕК ЗА РАД СА ПОСЛАНИЦИМА**

**Број: 02/4.02-1356/18**

**Датум: 24. јул 2018. године**

**УПОТРЕБА КАНАБИСА У МЕДИЦИНСКЕ СВРХЕ**

**ИСТРАЖИВАЊЕ ПРИПРЕМИО:**

**Дарко Милаковић**

**Истраживање не одражава званичан став Народне скупштине Републике Српске**

**САДРЖАЈ**

[УВОД 2](#_Toc520142568)

[УПОТРЕБА КАНАБИСА У МЕДИЦИНИ 3](#_Toc520142569)

[ПРАВНИ СТАТУС У ЗЕМЉАМА ЕВРОПСКЕ УНИЈЕ 4](#_Toc520142570)

[Холандија 4](#_Toc520142571)

[Чешка Република 6](#_Toc520142572)

[Данска 6](#_Toc520142573)

[Италија 6](#_Toc520142574)

[ПРАВНИ СТАТУС У БОСНИ И ХЕРЦЕГОВИНИ И ЗЕМЉАМА РЕГИОНА 7](#_Toc520142575)

[Босна и Херцеговина 7](#_Toc520142576)

[Република Хрватска 7](#_Toc520142577)

[Република Србија 8](#_Toc520142578)

[ЗАКЉУЧАК 9](#_Toc520142579)

[ИЗВОРИ 10](#_Toc520142580)

# **УВОД**

Погледи на биљку канабис[[1]](#footnote-1) се разликују од државе до државе. У том смислу разликује се и законска регулатива која третира употребу канабиса и креће се од потпуне забране до потпуне слободе кориштења.

У прошлости се биљка канабис користила за различите намјене, прије свега за прављење одјеће и конопца који се употребљавао на бродовима, али се користила и у медицини на начин да су се производи од канабиса препоручивали као лијек код различитих болести. Узгој канабиса био је посебно раширен у Сјеверној и Јужној Америци[[2]](#footnote-2). У појединим религијама канабис представља саставни дио религијских ритуала.

У другој половини IX вијека са појавом спознаје о присуству адитива морфијума у појединим медицинским производима јавља се и реакција јавности, односно захтјеви за ограничење и забрану опијата.

Иако у почетку није био предмет регулације, због притиска јавности узрокованог повећаним бројем зависника од морфијума и других опојних средстава, посједовање и продаја канабиса у већини земаља, од почетка XX вијека, почиње да се третира као кривично дјело. Такав третман се јављао постепено и зависио је од друштвених и политичких околности.

Прије саме инкриминације државе су доносиле различите прописе којима су настојале да ограниче употребу ове биљке у сврху рекреације. Један такав пропис је и Закон о порезу на марихуану из 1937. године[[3]](#footnote-3), који је донесен у Сједињеним Америчким Државама и којим се уводи забрана продаје марихуане за физичка лица, док је употреба у медицинске сврхе и даље остала легална, али уз бројна ограничења. Доношењу овог закона претходила је друга Конференција о опијуму која је одржана 1925. године у Женеви, под покровитељством Лиге народа. На поменутој конференцији усвојена је Конвенција о опијатима којом се канабис уврштава у наркотике и ограничава употреба искључиво у научне и медицинске сврхе.

У педесетим годинама XX вијека долази до пораста злоупотребе канабиса, посебно код млађе популације, што је постао глобални проблем те се канабис у већини земаља изједначава са осталим нарокотицима. Самим тим уводи се и потпуна забрана кориштења.

Такав статус траје до почетка осамдесетих година када се појављују извјештаји о позитивним учинцима канабиса на симптоме болести лица која су обољела од малигних болести и сиде, те се поново јавља интересовање за употребу ове биљке у медицинске сврхе.

Данас је у већини земаља на свијету забрањена употреба канабиса, али иницијативе за легализацију постају све снажније. У наставку истраживања представљена је законска регулатива која одређује употребу канабиса у ЕУ и земљама региона, са посебним акцентом на употребу канабиса у медицинске сврхе.

# **УПОТРЕБА КАНАБИСА У МЕДИЦИНИ**

Канабис је биљка која у себи садржи психоактивну супстанцу тетрахидроканабинол (енгл: *tetrahydrocannabinol - THC)*, један од 483 састојка биљке. Првобитно је узгајана у централној Азији и Индијском потконтиненту, да би се са тог мјеста раширила по читавом свијету.

Кроз историју производи од канабиса су се користили у различите сврхе, између осталог и у медицини. Доказе о употреби налазимо у различитим историјским изворима у Кини[[4]](#footnote-4), Индији и Старом Египту.

Данас под термином „медицински канабис“ подразумијевамо производ на бази канабиса који је препоручен пацијентима од стране њихових љекара. Ефекти канабиса на симптоме различитих болести нису ригорозно испитани, прије свега због рестриктивне политике која је присутна у већини држава свијета, али ограничени докази упућују да употреба канабиса може смањити мучнину током хемотерапије, недостатак апетита код лица која су обољела од сиде, те смањити осјећај бола, односно може имати аналгетска својства.

Иако не постоје докази да мања количина канабиса, која се уобичајено користи у медицини, узрокује трајне посљедице на здравље одраслих, у научним круговима се сматра да такве посљедице могу настати.

Ефекти дугорочног узимања канабиса нису ригорозно испитани, а могу укључивати ризике од губитка памћења, стварања зависности и појаве неуролошких обољења код дјеце и младих. Иако присталице употребе канабиса у медицинске сврхе истичу да опасност по здравље људи не постоји или да позитивни ефекти многоструко надилазе оне негативне, неопходна су додатна истраживања како би се испитали сви набројани негативни ефекти.

Један од ризика употребе канабиса, који често истичу противници легализације, је и стварање зависности код лица која исти користе, што је у прошлости био један од главних разлога због којег је употреба прво ограничена, а затим и забрањена.[[5]](#footnote-5)

Употреба канабиса у медицини постаје раширенија од 2008. године због различитих разлога, укључујући и све веће захтјеве од стране појединаца и организација за легализацијом. Међутим, без обзира на све раширенију употребу и даље постоје друштвене и правне баријере које успоравају истраживачки процес. Један од разлога због којег је канабис неуобичајен као третман је и чињеница да није патентиран као лијек у власништву фармацеутске индустрије.

# **ПРАВНИ СТАТУС У ЗЕМЉАМА ЕВРОПСКЕ УНИЈЕ**

Нормама међународног права није забрањена употреба канабиса или производа на бази канабиса у медицини. У европским земљама, гдје је таква употреба дозвољена, доступни су лијекови на бази канабиса у капсулама, екстракт канабиса у форми спреја за уста и осушени листови канабиса за чај.

Конзумирање канабиса у форми дима не сматра се начином лијечења и такав статус је у свим земљама гдје је употреба канабиса дозвољена. Разлози се налазе у чињеници да сама биљка канабис у себи садржи више хемијских једињења[[6]](#footnote-6) која могу бити штетни за здравље. Количина ових хемијских једињења је различита у свакој биљци и зависи од раста саме биљке. Истовремено, без обзира на ту чињеницу, само удисање дима не сматра се прикладним начином уношења медицинског средства у организам јер се на тај начин удишу и друге штетне честице, а и не постоји могућност тачног дозирања самог медицинског средства.

Поједини лијекови на бази канабиса су одобрени од стране Европске агенције за евалуацију медицинских производа *(European Medicines Agency – EMA)* и неколико држава је својим грађанима омогућило кориштење ових лијекова, док су поједине друге државе на том путу.

Екстракт канабиса представља главни састојак лијека *сативекс*, који је у широкој употреби у земљама Европске уније гдје је таква употреба дозвољена и користи се у форми спреја за третирање симптома мултипле склерозе. Узимање овог лијека омогућено је грађанима осамнаест земаља Европске уније.

## **Холандија**

Од 2001. године у Холандији дјелује Канцеларија за медицински канабис (ОМЦ), Владина агенција задужена за достављање медицинског канабиса у апотеке широм земље. Произвођачи канабиса су лиценцирани од стране Холандске Владе и све производе морају достављати поменутој канцеларији. ОМЦ пружа широк спектар производа, односно лијекове на бази канабиса у којима проценат ТХЦ-а варира од 1% до 22% и који се прописују за лијечење симптома сиде, мултипле склерозе, малигних болести и др. Цијена ових лијекова је различита и ограничена је могућност рефундације трошкова од стране Националног система здравственог осигурања.

Табела 1: Законски статус канабиса у земљама Европске уније[[7]](#footnote-7)

|  |  |  |  |
| --- | --- | --- | --- |
| **ДРЖАВА** | **УПОТРЕБА КАНАБИСА** | | |
| **РЕКРЕАЦИОНА** | **МЕДИЦИНСКА** | **УЗГОЈ** |
| **АУСТРИЈА** | Нелегално. Посједовање за личну употребу декриминали- зовано од јануара 2016 | Лијекови на бази канабиса | Дозвољено за медицинску и научну употребу |
| **БЕЛГИЈА** | Нелегално. Посједовање до 3 грама декриминализовано | Лијекови на бази канабиса | Узгој једне (1) биљке декриминализован |
| **БУГАРСКА** | Нелегално | Нелегално | Нелегално |
| **ГРЧКА** | Нелегално | Легално | Нелегално |
| **ДАНСКА** | Нелегално | Легално | Дозвољен узгој до 5 стабљика. Узгој за медицинске сврхе уз лиценцу |
| **ЕСТОНИЈА** | Нелегално | Нелегално | Нелегално |
| **ИРСКА** | Нелегално | Нелегално | Нелегално |
| **ИТАЛИЈА** | Нелегално | Легално | Нелегално |
| **КИПАР** | Нелегално | Ограничена употреба лијекова на бази канабиса | Декриминализовано за поједине фарме |
| **ЛЕТОНИЈА** | Нелегално | Нелегално | Нелегално |
| **ЛИТВАНИЈА** | Нелегално | Нелегално | Нелегално |
| **ЛУКСЕМБУРГ** | Нелегално | Легално | Нелегално |
| **МАЂАРСКА** | Нелегално | Нелегално | Нелегално |
| **МАЛТА** | Нелегално. Посједовање до 3.5 грама декриминализовано | Легално | Нелегално |
| **ЊЕМАЧКА** | Нелегално | Легално уз рецепт | Нелегално, осим уз лиценцу Федералног института за лијекове и медицинска средства |
| **ПОЉСКА** | Нелегално | Легално | Нелегално |
| **ПОРТУГАЛИЈА** | Нелегално | Нелегално | Нелегално |
| **РУМУНИЈА** | Нелегално | Легално | Нелегално |
| **СЛОВАЧКА** | Нелегално | Нелегално | Нелегално |
| **СЛОВЕНИЈА** | Нелегално | Легално | Легално уз посебну дозволу |
| **УЈЕДИЊЕНО КРАЉЕВСТВО** | Нелегално | Нелегално | Нелегално |
| **ФИНСКА** | Нелегално | Легално уз одобрење | Нелегално (осим за медицинску употребу) |
| **ФРАНЦУСКА** | Нелегално | Поједини лијекови на бази канабиса | Нелегално |
| **ХОЛАНДИЈА** | Легално у одређеним мјестима (кафеима) | Легално | Легално под посебним условима |
| **ХРВАТСКА** | Нелегално | Лијекови на бази канабиса | Нелегално |
| **ЧЕШКА** | Нелегално. Посједовање до 15 грама декриминализовано | Легално | Дозвољен узгој до пет стабљика. Узгој за медицинске сврхе уз лиценцу |
| **ШВЕДСКА** | Нелегално | Нелегално | Нелегално |
| **ШПАНИЈА** | Легално, ограничена употреба | Легално, ограничена употреба | Легално, уз бројна ограничења |

## **Чешка Република**

Закон којим се дозвољава употреба канабиса у медицинске сврхе усвојен је у Представничком дому Чешког парламента 7. децембра 2012. године са 126 гласова за и 7 против (27 суздржаних и 46 одсутних). Чешки Сенат усвојио је закон 30. јануара 2013. године. Законом се одређује да ће се у првој години примјене за производњу лијекова користити само канабис из увоза, док се након тог периода дозвољава домаћа производња, али под строгом контролом државе[[8]](#footnote-8).

## **Данска**

Неколико лијекова на бази канабиса одобрени су од стране Данске агенције за лијекове, с тим да се могу добити уз рецепт и примарно се узимају за третирање симптома малигних болести и мултипле склерозе. Узимање канабиса у другим формама је забрањено. На почетку, постојали су планови да се биљка од које се производе наведени лијекови увози из других држава, али је одлучено да се дозволи данским фармерима да, уз лиценцу државе, узгајају канабис[[9]](#footnote-9).

## **Италија**

У јануару 2013. године Италија је легализовала употребу канабиса у медицинске сврхе за пацијенте са љекарским рецептом. Првобитно трошкови нису били покривени од стране државе и лијекови су се морали увозити те је створена ситуација да је просјечном грађанину трошак набавке био изузетно скуп.

У септембру 2014. године италијански министар одбране Роберта Пиноти је објавила да ће војска узгајати биљку канабис у специјалним лабораторијама у Фиренци. Подаци из 2017. године указују да је производња достигла износ од 100 кг по години произведеног канабиса, што је резултирало смањењу цијене лијекова за 30%[[10]](#footnote-10).

Употреба лијекова на бази канабиса се дозвољава уколико пацијент не реагује на терапију стандардним лијековима.

# **ПРАВНИ СТАТУС У БОСНИ И ХЕРЦЕГОВИНИ И ЗЕМЉАМА РЕГИОНА**

## **Босна и Херцеговина**

Законом о спречавању и сузбијању злоупотребе опојних дрога[[11]](#footnote-11) прописује се разврставање супстанци и биљака као опојних дрога, психотропних супстанци или као прекурсора према режиму забране или контроле који се на њих примјењује, те се према њиховој врсти и особинама формира листа наведених супстанци разврстаних у табеле 1, 2 и 3.

На основу наведеног закона канабис је уврштен у 1. табелу, односно класификован је као опојна дрога, те је самим тим забрањен и узгој, посједовање и употреба.

Иницијативе за легализацију канабиса у медицинске сврхе у БиХ присутне су од 2015. године.

На трећем састанку Конференције за област здравства у Босни и Херцеговини, коју чине министар цивилних послова БиХ, федерални министар здравства, министар здравља и социјалне заштите Републике Српске и шеф Одјела за здравство и остале услуге Брчко дистрикта БиХ, одржаном 1. децембра 2016. године у Мостару, донесен је закључак којим се Министарство цивилних послова БиХ задужује да оформи и координише рад Експертске радне групе која је формирана са циљем да да своје мишљење о оправданости примјене канабиса у строго контролисаним условима[[12]](#footnote-12).

## **Република Хрватска**

Министарство здравља Републике Хрватске је 20. јануара 2015. године основало Радно тијело за анализу и препоруке за примјену индијске конопље и канабиноида у медицинске сврхе, са задатком да истражи могућност примјене индијске конопље, односно канабиноида код тешко обољелих којима таква терапија може помоћи у лијечењу.

Након спроведе јавне расправе донесен је Правилник о мјерилима за разврставање лијекова те о прописивању и издавању лијекова на рецепт[[13]](#footnote-13), који је ступио на снагу 15. октобра 2015. године.

Правилник је донесен на основу смјерница Радног тијела које је препоручило кориштење љековитих биљних приправака на бази индијске конопље обољелим од сиде, малигне болести, мултипле склерозе и дјечијег епилептичног синдрома.

Није препоручена употреба канабиноида за друге неуролошке болести попут Паркинсонове болести или епилепсије, те психијатријске поремећаје, попут ПТСП, депресије и анксиозног поремећаја[[14]](#footnote-14).

## **Република Србија**

Иницијативе за легализацију канабиса у медицинске сврхе у Србији су присутне од 2005. године када су најављени први протести грађана који су изашли са захтјевом за измјену законске регулативе, односно омогућавање кориштења производа на бази канабиса у сврху лијечења.

Прво удружење грађана које активно заговара употребу медицинске марихуане у Србији, основано је почетком 2014. године[[15]](#footnote-15). Исте године и министар здравља у Влади Републике Србије Славица Ђукић Дејановић, исказала је подршку за легализацију у научне и медицинске сврхе[[16]](#footnote-16).

Почетком 2016. године Стручна комисија за примјену канабиса у медицинске сврхе, која је основана од стране министарства здравља препоручила је легализацију три лијека на бази канабиса, *сативекс*, *дронабинол* и *набилон*, који се користе за лијечење симптома мултипле склерозе, сиде и малигних болести. Истовремено, Комисија је препоручила да се настави режим забране за уље од канабиса[[17]](#footnote-17).

# **ЗАКЉУЧАК**

Канабис се у већини земаља класификује као опојна дрога, односно изједначава се са осталим наркотицима чија је употреба законом забрањена, стога научници имају ограничене могућности приликом истраживања медицинских својстава. Истраживања која су до данас спроведена упућују на корисно дјеловање на симптоме појединих болести, прије свега малигних обољења, сиде и мултипле склерозе.

У претходних двадесет година број наведених истраживања се повећава, а истовремено се у многим земљама јављају различита удружења и групе грађана који почињу да заговарају легализацију канабиса у медицинске сврхе или потпуну слободу кориштења. Подршка легализацији често је долазила и од представника институција власти[[18]](#footnote-18).

Имајући у виду повећани притисак јавности, многе земље почињу да мијењају свој однос према овом проблему на начин да приступају измјени легислативе која третира ову област.

Истовремено, посматрајући законска рјешења као и извјештаје о поступању надлежних органа у земљама ЕУ у којима постоји забрана употребе канабиса, укључујући и употребу у медицини, видљиво је да постоји различит однос када се говори о канабису у односу на друге забрањене супстанце. У том смислу, у појединим земљама, канабис се сврстава у тзв. „лаке дроге“ чије се посједовање толерише у мањим количинама.

Када се говори о односу медицинских организација према овом проблему видљиво је да не постоји усаглашен приступ па су поједине организације издале саопштења у којима подржавају употребу канабиса у медицинске сврхе[[19]](#footnote-19), поједине друге организације су остале на становишту да режим забране треба да се задржи[[20]](#footnote-20). Истовремено постоје и трећа група организација које позивају на ревизију свих забрањених супстанци[[21]](#footnote-21).

Противници легализације често истичу потенцијалне ризике приликом употребе производа од канабиса, а од свих ризика посебно се истиче ризик стварања зависности код лица који користи наведени производ.

Дебата о користи односно штетности канабиса ће се наставити и у будућности и имајући у виду прве прописе који су донесени у појединим државама можемо констатовати да траје пуни вијек. Резултат ове дебате су прописи које држава доноси и који често одражавају став јавности одређеног времена. Самим тим, када се говори о канабису, ти прописи су често контрадикторни у смислу слободе, односно забране кориштења.

# **ИЗВОРИ ПОДАТАКА**

1. Закон о спречавању и сузбијању злоупотребе опојних дрога („Службени гласник БиХ“, број: 8/06)
2. Правилник о мјерилима за разврставање лијекова те о прописивању и издавању лијекова на рецепт („Народне новине Републике Хрватске“, број: 107/2015)
3. *http://cannabislegality.com/;* приступљено 10. 7. 2018. године
4. *Carney, S. „Chech Parliament Becks Medical Marijuana, With a Catch“. 30. 14. 2013. blogs.wsj.com;* приступљено 20. 6. 2018. године
5. *Gormsen, C. „Danske Landmaend far lov til at dyrke cannabis“. 30. 6. 2017. altinget.dk;* приступљено 22. 6. 2018. године
6. *BBC News. “Italy: Army unveils 'cut price cannabis' farm“*. 30. 4. 2015. bbc.com; приступљено 22. 6. 2018. године
7. Матић, М. „Откривамо: Медицинска марихуана ускоро на рецепт и у БиХ“. 7. 1. 2016. бука.com; приступљено 26. 6. 2018. године
8. М.Г. „Од сутра Хрвати могу куповати марихуану на рецепт“. 14. 10. 2015. dnevnik.hr; приступљено 26. 6. 2018. године
9. Танјуг. „Дејановић: легализација марихуане у медицинске сврхе није легализација дроге“. 25. 2. 2014. blic.rs; приступљено 26. 6. 2018. године
10. Радивојевић, Б. „Одобрена три лека на бази канабиса“. 16. 1. 2016. novosti.rs; приступљено 26. 6. 2018. године
11. *Leukemia & Lymphoma society, „Medical Marijuana use and research“, maps.org,* приступљено 10. 7. 2018. године
12. *American Academy of Pediatrics. „American Academy of Pediatrics Reaffirms Opposition to Legalizing Marijuana for Recreational or Medical Use“.* 26. 1. 2015. aap.org; приступљено 10. 7. 2018. године
13. *American College of Physicians. „Supporting research into the Therapeutic role of Marijuana“. acponline.org*; приступљено 10. 7. 2018. године

1. Други називи: марихуана, хашиш, конопља. [↑](#footnote-ref-1)
2. У 17. вијеку сви становници Америчке колоније Џејмстаун (Jamestown) били су дужни да узгајају канабис. [↑](#footnote-ref-2)
3. *Marijuana tax act of* 1937. [↑](#footnote-ref-3)
4. У традиционалној кинеској медицини представља једну од 50 фундаменталних биљака који се користе у лијечењу болести. [↑](#footnote-ref-4)
5. Види стр. 2, пасус 6. [↑](#footnote-ref-5)
6. Види стр. 3, пасус 1. [↑](#footnote-ref-6)
7. *http://cannabislegality.com/;* приступљено 10. 7. 2018. године. [↑](#footnote-ref-7)
8. Carney, S. „Chech Parliament Becks Medical Marijuana, With a Catch“. 30. 14. 2013. blogs.wsj.com; приступљено 20. 6. 2018. године. [↑](#footnote-ref-8)
9. *Gormsen, C. „Danske Landmaend far lov til at dyrke cannabis*“. 30. 6. 2017. altinget.dk; приступљено 22. 6. 2018. године. [↑](#footnote-ref-9)
10. *BBC News. „Italy: Army unveils 'cut price cannabis' farm“.* 30. 4. 2015. bbc.com; приступљено 22. 6. 2018. године. [↑](#footnote-ref-10)
11. Закон о спречавању и сузбијању злоупотребе опојних дрога („Службени гласник БиХ“, број 8/06). [↑](#footnote-ref-11)
12. Матић, M. „Откривамо: Медицинска марихуана ускоро на рецепт и у БиХ“. 7. 1. 2016. бука.com; приступљено 26. 6. 2018. године [↑](#footnote-ref-12)
13. Правилник о мјерилима за разврставање лијекова те о прописивању и издавању лијекова на рецепт („Народне новине Републике Хрватске“, број 107/2015). [↑](#footnote-ref-13)
14. М.Г. „Од сутра Хрвати могу куповати марихуану на рецепт“. 14. 10. 2015. dnevnik.hr; приступљено 26. 6. 2018. године. [↑](#footnote-ref-14)
15. Иницијатива за промену законске регулативе канабиса (ИРКА). [↑](#footnote-ref-15)
16. Танјуг. „Дејановић: Легализација марихуане у медицинске сврхе није легализација дроге“. 25. 2. 2014. blic.rs; приступљено 26. 6. 2018. године. [↑](#footnote-ref-16)
17. Радивојевић, Б. „Одобрена три лека на бази канабиса“. 16. 1. 2016. novosti.rs; приступљено 26. 6. 2018. године. [↑](#footnote-ref-17)
18. Види стр. 8, пасус 2. [↑](#footnote-ref-18)
19. *Leukemia & Lymphoma society. „Medical Marijuana use and research“. maps.org*; приступљено 10. 7. 2018. године. [↑](#footnote-ref-19)
20. *American Academy of Pediatrics. „American Academy of Pediatrics Reaffirms Opposition to Legalizing Marijuana for Recreational or Medical Use“*. 26. 1. 2015. aap.org; приступљено 10. 7. 2018. године. [↑](#footnote-ref-20)
21. *American College of Physicians. „Supporting research into the Therapeutic role of Marijuana“. acponline.org*; приступљено 10. 7. 2018. године. [↑](#footnote-ref-21)